**Vilniaus memorialinių muziejų direkcijos Venclovų namų-muziejaus projektas**

**„Riboženkliai. Naujosios Rytų Europos dialogai“**

Venclovų namai-muziejus, puoselėjantis namų tradiciją - atvirus literatūrinius kontaktus ir tarptautinio bendradarbiavimo idėjas, viena iš savo misijų laiko žinios apie mums artimų, tačiau tuo pačiu dar mažai pažįstamų kraštų literatūros sklaidą Lietuvoje. Projektą įkvėpė Tomo Venclovos bičiulystė su Nobelio premijos laureatu Česlovu Milošu, bei dabartiniai, besitęsiantys ryšiai su Lenkijos ir Lietuvos santykių puoselėtojais. Pastaruosius metus siekiame plėsti veiklos lauką ir pamažu tapti muziejumi-susitikimų vieta ir platforma ne tik Lenkijos, bet ir kitiems Vidurio ir Rytų Europos regiono literatūros atstovams Lietuvoje.

„Riboženkliai. Naujosios Rytų Europos dialogai“ - tai tęstinis susitikimų su žinomais Rytų Europos rašytojais ir literatūros tyrinėtojais ciklas, projektas finansuojamas Lietuvos Kultūros Tarybos.

**Projekto renginiai vyks 2015 m. vasario 10, 11,12 dienomis:**

**Du vakarai-susitikimai su Serhijumi Žadanu. Vasario 10 d. 18:00 val. Venclovų namuose-muziejuje**įvyks pirmasis susitikimas su vienu žymiausių šiuolaikinės Ukrainos rašytojų, Serhijumi Žadanu. Susitikimo moderatorius – sociolingvistas, dr. Giedrius Tamaševičius.

40-metį pernai atšventęs S. Žadanas priklauso tai kartai, kuri augo sovietmečiu, o subrendo jau iširus Sovietų sąjungai. Vaikystę jis praleido nedideliame Starobelsko miestelyje (Lugansko sritis), kur nuo seno lydėsi įvairios kalbos ir kultūros. 1996 m. baigęs Charkovo pedagoginį universitetą, dirbo dėstytoju, bet 2004 m. metė darbą universitete ir atsidėjo literatūrinei veiklai. Nuo to laiko ėmė angažuotis ir politiškai kaip koncertų, performansų ir pilietinio nepaklusnumo akcijų organizatorius. 2014 m. kovo 1 d. buvo sumuštas Charkovo administracijos pastate, kurį šturmavo prieš Maidaną nukreipto mitingo dalyviai.  
  
Šiandien S. Žadanas dažnai vadinamas vienu ryškiausiu rašytoju visoje posovietinėje erdvėje. 12 poezijos rinkinių ir 7 prozos knygų autorius. 2008 m. jo romanas „Anarchy in the UKR“ nominuotas Rusijos nacionalinio bestselerio premijai, 2010 m. romanas „Vorošilovgradas“ paskelbtas BBC metų knyga, jo vertimas į vokiečių kalbą 2014 m. gavo „Brücke Berlin“ premiją, o vertimas į prancūzų Šveicarijoje apdovanotas prestižine Jano Michalskio premija. Lietuviškai išverstos dvi S. Žadano knygos: „Depeche Mode“ (2008) ir „Anarchy in the UKR“ (2010). 2014 m. Kauno nacionaliniame dramos teatre pastatytas spektaklis „Kartu“, sukurtas pagal S. Žadano romaną „Depeche mode“.

**2015 m. vasario 11 d., trečiadienį,** Venclovų namai-muziejus, leidykla „Kitos knygos“ ir Laisvasis universitetas (LUNI) kviečia į antrąjį susitikimą su Ukrainos rašytoju Serhijumi Žadanu.  **Renginys vyks 17:00 val. Šiuolaikinio meno centro (ŠMC) skaitykloje I aukšte, Vokiečių g. 2, Vilniuje.** Bendraujama bus rusų kalba. Publikos pageidavimu pokalbis bus verčiamas į lietuvių kalbą. Renginį veda Darius Pocevičius (LUNI).

Pokalbio temai pasirinkta citata iš Serhijaus Žadano romano „Vorošilovgradas“ (2010): „Visi mes troškome tapti pilotais. Daugelis mūsų tapo lūzeriais.“

Susitikime su S. Žadanu bus kalbama apie skirtingas kartas, sovietmetį ir šiandieną, tų laikotarpių siekius, vertybių kaitą, pergales ir nusivylimus. Apie literatūros ir kultūros įtakas, multikultūralizmą ir nacionalizmą Vidurio Europoje. Neišvengiamai paliesime pastarųjų metų įvykius baisiai sprogusiame tautų ir mentalitetų katile, kurio vardas – Donbasas.  
 **Vasario 12 d., ketvirtadienį 18:00 val. Venclovų namuose-muziejuje**  **vyks susitikimas su dr. Jakovu Klotsu, knygos „J. Brodskis ir Lietuva“ autoriumi, literatūros tyrinėtoju, buvusiu prof. T. Venclovos doktorantu Jeilio universitete.**  Pranešimo tema : „Šuchovas amžiams! Neįtikėtini Ivano Denisovičiaus ir jo autoriaus nutikimai“. Tai pokalbis apie ,,Solženicyno mitą“ ir jo įsikūnijimą rusų kultūroje per paskutiniuosius 50 metų (priminsime, kad Ivanas Denisovičius Šuchovas – Aleksandro Solženycino knygos „Viena Ivano Denisovičiaus diena“ veikėjas). Pranešimo autorius nuties paraleles ir į plačiai pagarsėjusio A. Zviagincevo vaidybinio filmo ,,Leviatanas“ problematiką. Pranešimas bus skaitomas rusų kalba.

*Jakovas Klotsas (Yakov Klots) – g. 1980 m. Permėje. Slavistas, vertėjas. 2011 m. Jeilio (Yale, JAV) universitete apsigynė daktaro laipsnį. Šiuo metu dėsto Georgia Tech universitete, Atlantoje.*

Projekto vadovė Justina Juozėnaitė, Venclovų namų-muziejaus vyriausioji fondų saugotoja.

[www.vilniausmuziejai.lt](http://www.vilniausmuziejai.lt)

[VENCLOVŲ NAMAI-MUZIEJUS](http://www.vilniausmuziejai.lt/venclova/index.htm)   
Pamėnkalnio g. 34, LT-01114 Vilnius  
Tel. (8 5) 262 85 25   
el. paštas: [info.venclovos@vilniausmuziejai.lt](mailto:info.venclovos@vilniausmuziejai.lt)

